**ORDENANÇA TIPUS DELS MERCATS DE VENDA NO SEDENTÀRIA**

**PREÀMBUL**

**CAPÍTOL I. DISPOSICIONS GENERALS**

Article 1. Objecte i àmbit d’aplicació

Article 2. Horaris, dies i lloc de realització

Article 3. Creació, modificació i extinció del mercat

Article 4. Nombre màxim de parades i autoritzacions

Article 5. Descripció de les parades

Article 6. Descripció de les parades d’alimentació

Article 7. Botigues i comerços situats a la zona del mercat

Article 8. Ubicació i separació entre parades

Article 9. Comissió de seguiment

Article 10. Competències municipals

**CAPÍTOL II. AUTORITZACIÓ**

Article 11. Requisits per a l’obtenció de l’autorització per exercir la venda no sedentària

Article 12. Procediment de selecció

Article 13. Acreditació dels requisits

Article 14. Contingut de l’autorització

Article 15. Durada de l’autorització

Article 16. Pròrroga de les autoritzacions

Article 17. Ampliacions

Article 18. Taxes municipals

**CAPÍTOL III. TRANSMISSIBILITAT I EXTINCIÓ DE L’AUTORITZACIÓ**

Article 19. Transmissió de l’autorització

Article 20. Extinció de l’autorització

**CAPÍTOL IV. L’EXERCICI DE VENDA**

Article 21. L’exercici de venda

Article 22. Horaris de muntatge i desmuntatge de les parades

Article 23. Vehicles autoritzats

Article 24. Drets dels consumidors i usuaris

**CAPÍTOL V. TITULARS DE LES AUTORITZACIONS**

Article 25. Titulars

Article 26. Drets i obligacions

Article 27. Vacances i dies d’absència

Article 28. Absències justificades

**CAPÍTOL VI. PERSONAL RESPONSABLE DEL MERCAT**

Article 29. Vigilància, gestió i control durant la realització del mercat

**CAPÍTOL VII. RÈGIM SANCIONADOR**

Article 30. Tipus d’infraccions

Article 31. Sancions

Article 32. Gradació de les sancions

Article 33. Competència i règim sancionador

**DISPOSICIONS ADDICIONALS**

**DISPOSICIONS TRANSITÒRIES**

**DISPOSICIÓ DEROGATÒRIA**

**DISPOSICIÓ FINAL**

**PREÀMBUL**

[.....................................]

**CAPÍTOL I. DISPOSICIONS GENERALS**

**Article 1. Objecte i àmbit d’aplicació**

Aquesta Ordenança té per objecte regular la venda no sedentària al municipi de/d’ [*nom del municipi*].

Es considera venda no sedentària la que es realitza en espais o vies de titularitat pública, fora d’un establiment comercial permanent, de manera periòdica i preestablerta al llarg de tot l’any, en els perímetres i en els llocs degudament autoritzats, en instal·lacions comercials desmuntables o transportables, incloent-hi els vehicles autoritzats, i en els termes i les condicions que estableix la Llei 18/2017, de l’1 d’agost, de comerç, serveis i fires.

Són aplicables a la venda no sedentària el principi de llibertat d’empresa, reconegut a la Constitució, i els principis de llibertat de prestació de serveis i d’establiment, desenvolupats a la Directiva 2006/123/CE, de 12 de desembre, del Parlament Europeu i del Consell, relativa als serveis en el mercat interior, delimitats, entre altres raons d’interès general, per la protecció dels drets dels consumidors i de la salut pública, les exigències de la bona fe en les transaccions comercials i la protecció del medi ambient i de l’entorn urbà.

**Article 2. Horaris, dies i lloc de realització**

L’activitat de venda en el mercat es duu a terme el/els dia/dies [*dia o dies de realització del mercat*], entre les [*hora d’inici*] hores i les [*hora final*] hores, amb una periodicitat [*setmanal o quinzenal*]. L’àmbit de realització queda delimitat per l’espai que determini l’òrgan competent de l’Ajuntament.

En aquesta franja horària no es permet l’entrada ni la sortida de vehicles, excepte els de la Policia Local i els serveis d’emergències.

L’Alcaldia o òrgan delegat competent pot autoritzar l’ampliació tant de dies com d’horari si per raons turístiques, flux de públic o de persones o dies assenyalats es considera convenient. A aquest efecte ha d’aprovar un calendari anual en què es recullin l’horari i els festius de cada any.

L’Ajuntament pot ampliar o reduir l’espai assignat al mercat i n’ha de donar compte, de forma detallada, als titulars de les autoritzacions i a la ciutadania, amb l’antelació suficient.

L’Ajuntament es reserva el dret de canviar d’ubicació la parada per motius d’interès general, sense dret a indemnització, previ informe motivat.

**Article 3. Creació, modificació i extinció del mercat**

S’han de sotmetre al procediment que preveu la secció 1 del capítol 2 del títol 5 del Reglament d’obres, activitats i serveis dels ens locals (Decret 179/1995, de 13 de juny):

– la creació de nous mercats

– la seva extinció

– les modificacions següents:

. el canvi d’ubicació

. l’increment de parades

. el canvi de dia o dies de realització quan tinguin caràcter definitiu

No és necessari complir el que preveu el paràgraf anterior quan les modificacions estan motivades per causes de força major, urbanístiques, de mobilitat o d’altres, sempre que tinguin caràcter transitori i es conegui el termini de durada previst.

**Article 4. Nombre màxim de parades i autoritzacions**

El nombre màxim de parades i autoritzacions del mercat, total i parcial, per especialitats, l’estableix l’Ajuntament, d’acord amb els criteris següents:

1. El sòl públic disponible.

2. La varietat d’oferta comercial existent al mateix mercat i al municipi. Es poden establir percentatges de parades destinades a la comercialització de diferents productes, amb la finalitat d’assegurar una oferta comercial variada i racional.

3. Els condicionaments urbanístics i circulatoris.

4. Els efectes mediambientals.

5. Els principis de política social.

**Article 5. Descripció de les parades**

1. Les parades de productes alimentaris han de tenir una llargada màxima de [*llargada parades productes alimentaris*] metres lineals, i la resta, de [*llargada resta parades*] metres lineals.

2. Cada parada ha de deixar per la part de darrere, sempre que sigui possible, un passadís mínim d’1 metre, sense obstacles que impedeixin el pas lliure dels vianants.

3. Sempre que sigui possible, l’amplada mínima del passadís central destinat als usuaris del mercat ha de ser de 3 metres, sense cap mena d’obstacle. Aquest espai ha de ser suficient per al pas de vehicles d’emergència i per garantir la seguretat i el pla d’emergència municipal. Els titulars i usuaris han de respectar les senyalitzacions d’ubicació que l’autoritat competent hagi establert.

4. No es poden penjar a les parades articles que sobrepassin el límit d’ocupació o bé que no permetin la visibilitat als vianants.

5. L’espai que ocupen les parades no ha d’obstaculitzar les entrades als portals de les cases dels veïns ni els accessos als establiments comercials.

6. No es poden utilitzar les façanes dels edificis com a suport de les parades.

**Article 6. Descripció de les parades d’alimentació**

Les parades de venda de productes alimentaris han de complir les condicions que estableix la Guia de pràctiques correctes d’higiene per a la venda d’aliments en mercats no sedentaris i fires, de desembre de 2010, aprovada per l’autoritat competent en matèria de seguretat alimentària de Catalunya, i qualsevol altra reglamentació en vigor.

En particular, han de complir les condicions següents:

– Tenir els equips de fred necessaris per assegurar la conservació dels productes durant tot el període de venda i, si cal, fins que retornin al punt d’origen, sense que es trenqui la cadena del fred. Aquests equips han d’estar en funcionament durant el període de venda i hi ha d’haver un termòmetre fàcilment visible que permeti comprovar la temperatura de conservació.

– Tenir els equips adequats (com ara pantalles o vitrines) per preservar els aliments que no tenen envàs o embolcall de la contaminació, els insectes o la manipulació de la clientela. S’exclouen d’aquest requisit les parades de fruita i verdura.

– Les superfícies, equips i estris de treball que estiguin en contacte amb els aliments han de ser llisos, de fàcil neteja i desinfecció i no tòxics.

– El personal que atén la parada ha d’acreditar que té la formació adequada en manipulació d’aliments, d’acord amb el seu sector d’activitat.

– El personal ha d’utilitzar roba neta i d’ús exclusiu per a la feina, i tenir uns hàbits d’higiene adequats en tot moment per evitar la contaminació dels aliments.

– Cada parada ha de disposar del material necessari per a la neteja i desinfecció de l’equip i els utensilis de treball, adequat als productes que vengui, i tant l’utillatge com el mobiliari han d’estar en tot moment en perfectes condicions de netedat.

– Les parades o *vehicles tenda* que venguin productes carnis o d’origen animal han de tenir, com a mínim, un sistema que permeti als treballadors rentar-se i eixugar-se les mans de manera higiènica i, pel que fa a la manipulació dels aliments, seguir les pràctiques higièniques correctes, d’acord amb el tipus de producte que es vengui. Els embolcalls que s’utilitzen han de ser nous i de material apte per a ús alimentari.

– A la parada, cal disposar de la documentació que acrediti la procedència dels productes.

─ Les balances han d’estar situades de manera que els consumidors puguin veure perfectament el pes i el preu dels productes, i l’import de la compra. En aquest sentit, davant de les balances o de les seves pantalles no es poden col·locar productes que puguin dificultar-ne la visió.

─ Totes les parades han d’exposar el preu o preu per unitat de mesura dels productes, precedits de les sigles PVP. Les fruites i hortalisses fresques que tinguin una norma de qualitat han d’indicar també el nom, la categoria comercial, la varietat i el calibre. Els rètols informatius o d’indicació dels preus no han de deteriorar el producte exposat. No són permesos els punxons.

– Si la parada de venda de productes alimentaris és un *camió botiga*, a més dels requisits generals i específics, cal que tingui l’autorització que permeti el transport dels aliments.

─ La inspecció i la vigilància sanitària de les parades a què fa referència aquest article, l’ha de fer el servei municipal competent, el qual pot ordenar que es retirin del mercat les mercaderies que, al seu parer, no reuneixen els requisits sanitaris per vendre’s.

**Article 7. Botigues i comerços situats a la zona del mercat**

Les botigues i comerços situats dins la zona del mercat setmanal poden ocupar parades davant del seu establiment, el dia de mercat, sempre que ho sol·licitin i que l’Ajuntament ho autoritzi. La ubicació de la seva parada no pot comportar cap afectació en la ubicació de les parades existents i ha de complir les mateixes normes fixades per als venedors ambulants. Així mateix, poden exposar els seus productes en instal·lacions annexes als comerços en les condicions que estableix l’article 26 de l’Ordenança municipal reguladora de la via pública.

**Article 8. Ubicació i separació entre parades**

La ubicació de les parades ha de preservar lliures d’obstacles els portals dels habitatges i les entrades dels comerços. S’han de respectar els elements de la via pública. Per raons de seguretat, entre cada parada hi ha d’haver una separació mínima de 0,5 metres.

**Article 9. Comissió de seguiment**

A fi de vetllar per un funcionament correcte del mercat de venda no sedentària, es pot crear una comissió de seguiment, integrada per l’alcalde o alcaldessa o persona en qui delegui, el regidor o regidora delegat de l’àrea o persona en qui delegui, el tècnic o tècnica municipal, paradistes del mercat i representants de l’entitat o, en cas de gestió indirecta, l’empresa concessionària.

L’Ajuntament ha de regular de manera específica la creació, el règim de funcionament, les atribucions i la dissolució d’aquesta comissió de seguiment. Per a la constitució de la comissió de seguiment i el nomenament dels representants dels paradistes, s’han de tenir en compte les associacions empresarials del sector dels marxants que voluntàriament s’hagin acreditat davant de l’ajuntament corresponent com a entitats amb base representativa en el mercat respectiu.

**Article 10. Competències municipals**

Són competències de l’Ajuntament:

. Atorgar les autoritzacions per a la venda no sedentària.

. Fixar el nombre d’autoritzacions disponibles per a cadascuna de les modalitats establertes i modificar-les motivadament per motius d’interès públic.

. El canvi d’ubicació del mercat, la supressió d’aquest, el canvi de dia o dies de realització, la fixació dels horaris de venda i la periodicitat de realització del mercat.

. Gestionar directament o indirectament els mercats. En cap cas no es poden gestionar de manera indirecta, a través d’una entitat o empresa privada, els serveis que impliquen l’exercici de l’autoritat inherent als poders públics.

. S’inclouen en aquesta prohibició la convocatòria i l’adjudicació de les autoritzacions, la determinació de les taxes, la ubicació del mercat, el nombre de parades, el mix comercial, l’horari i el dia o dies de realització.

. Vetllar per l’existència d’un pla de previsió d’emergències, d’acord amb el que estableixi la normativa especifica.

. Establir taxes per a la prestació de serveis municipals i/o l’ocupació del domini públic.

. Prendre les mesures necessàries per tal de garantir la seguretat viària els dies de realització del mercat.

. Adoptar les mesures necessàries per preservar el medi ambient i la salubritat pública els dies de realització del mercat.

. Adoptar les mesures necessàries per impedir la destrucció o deteriorament del domini públic els dies de realització del mercat.

. Facilitar els mitjans i recipients idonis per a la neteja del mercat i la recollida selectiva dels residus.

. Dirigir, impulsar i inspeccionar l’exercici de la venda no sedentària.

. Sancionar les infraccions que siguin de la seva competència, i posar en coneixement de l’administració competent les que no ho siguin.

. Addicionalment pot proporcionar, entre d’altres, serveis de connexió al subministrament d’aigua corrent, electricitat i serveis públics o WC.

**CAPÍTOL II. AUTORITZACIÓ**

**Article 11. Requisits per a l’obtenció de l’autorització per exercir la venda no sedentària**

Per exercir l’activitat de venda no sedentària, les persones físiques o jurídiques han de complir els requisits següents:

1. Quan es tracti d’una persona jurídica, cal que estigui constituïda legalment, inscrita en el registre oficial corresponent[[1]](#footnote-2) i que l’objecte social inclogui l’exercici de la venda no sedentària.

2. Quan es tracti de comerciants extracomunitaris, cal acreditar, a més a més, estar en possessió dels permisos de residència i de treball per compte propi que estableix la normativa específica vigent[[2]](#footnote-3).

3. Cal estar donat d’alta al cens d’obligats tributaris corresponent i satisfer les obligacions fiscals inherents a l’exercici de la venda no sedentària, tant estatals com autonòmiques i locals.

4. Cal que tant la persona titular com els treballadores que tingui contractats estiguin donats d’alta i al corrent de pagament en el règim de la Seguretat Social que correspongui. En aquest sentit, no es consideren empleats per compte aliè els familiars als quals es refereix l’article 1.3 *e* de l’Estatut dels treballadors, sense perjudici que es puguin incloure en el règim de treballadors autònoms si es donen les condicions previstes a la normativa de la Seguretat Social.

5. S’han de complir els requisits que estableixen les reglamentacions específiques aplicables als productes que tinguin a la venda.

6. Cal disposar de la documentació que acrediti el compliment de la normativa vigent sobre higiene i manipulació d’aliments, si s’escau, per a la venda dels productes que ho requereixin, segons les disposicions vigents.

7. S’ha de disposar d’una assegurança de responsabilitat civil amb una cobertura mínima de 150.000,00 euros.

8. Quan es tracti de cooperatives, s’ha d’acreditar que tots els socis treballadors estan adscrits al mateix règim de la Seguretat Social (general o especial de treballadors autònoms), d’acord amb el que estableixin els estatuts socials de la cooperativa.

9. Cal disposar de qualsevol altre document que l’Ajuntament cregui necessari per a la bona gestió del mercat i control de les parades i dels articles de venda.

10. Cal tenir la parada adequada als productes i articles que s’hi venen i tenir tot l’equipament i utillatge necessaris per al desenvolupament correcte de l’activitat.

**Article 12. Procediment de selecció**

El procediment de selecció per atorgar noves autoritzacions, així com per cobrir les vacants que es puguin produir entre les ja atorgades, no pot ser automàtic, s’ha de realitzar en règim de concurrència competitiva, prèvia convocatòria pública, i s’ha de basar en els principis de transparència, imparcialitat i publicitat.

A aquest efecte, l’Ajuntament ha d’aprovar, amb l’antelació suficient per a cada convocatòria d’atorgament d’autoritzacions, les bases corresponents, que han d’incloure els requisits i criteris d’adjudicació, així com el termini per resoldre el procediment, i indicar que, un cop hagi vençut el termeni sense que s’hagi dictat la resolució, la sol·licitud ha d’entendre’s desestimada.

**Article 13. Acreditació dels requisits**

La persona interessada ha de presentar una declaració responsable en què manifesti:

. El compliment dels requisits que estableix l’article 11.

. Estar en possessió de la documentació que acrediti el compliment dels requisits, a partir de l’inici de l’activitat.

. El compromís de mantenir aquest compliment durant el termini de vigència de l’autorització.

. Que autoritza l’Ajuntament perquè pugui adreçar-se a les administracions competents a fi de comprovar el compliment de les seves obligacions tributàries i de la Seguretat Social, així com també per consultar telemàticament els registres i arxius d’altres administracions i entitats públiques.

**Article 14. Contingut de l’autorització**

Les autoritzacions atorgades per l’Ajuntament han d’indicar:

. Les dades de la persona titular, i si s’escau, de les persones autoritzades a exercir l’activitat en la parada corresponent, amb caràcter general i amb motiu de baixes laborals, per raó de maternitat o situacions similars.

. El lloc on ha d’exercir-se l’activitat.

. Les dimensions exactes del lloc de venda assignat.

. Els productes autoritzats per a la venda.

. Els horaris i dates en què podrà exercir-se l’activitat.

. La durada de l’autorització.

Així mateix, es permet la substitució dels titulars en cas que no puguin assistir al mercat per causa de força major. Els pot substituir qualsevol persona que estigui degudament autoritzada, sempre que l’Ajuntament en tingui constància i ho aprovi, i s’hagin justificat convenientment i documentalment les causes i la possible durada de la inassistència.

**Article 15. Durada de l’autorització**

L’autorització per a l’exercici de la venda no sedentària ha de tenir una durada mínima de quinze anys per tal de permetre l’amortització de les inversions i una remuneració equitativa dels capitals invertits i prorrogables expressament per períodes idèntics.

Durant la vigència de les autoritzacions, els titulars de les autoritzacions estan obligats a acreditar anualment davant de l’Ajuntament que estan al corrent de les obligacions amb la Seguretat Social i amb l’Administració Tributària, i també de qualsevol altra obligació que els imposi l’Administració local, com el pagament de la taxa i tributs municipals corresponents, i també l’assegurança de responsabilitat civil.

**Article 16. Pròrroga de les autoritzacions**

Els titulars de les autoritzacions s’han d’adreçar a l’Ajuntament amb una antelació mínima de dos mesos, abans de la finalització de l’autorització, i han de presentar, mitjançant registre d’entrada, la sol·licitud de pròrroga corresponent, en la qual han de declarar que continuen complint els requisits que fixa l’article 11 d’aquesta Ordenança.

El temps màxim per resoldre les sol·licituds formulades és de dos mesos comptadors des de la petició, sense perjudici dels supòsits de suspensió d’aquest còmput, com ara en els casos en què es requereixi la persona sol·licitant perquè esmeni la seva sol·licitud.

La pròrroga ha d’atorgar-se de forma expressa, sense que pugui entendre’s atorgada tàcitament.

La manca de resolució expressa en el termini fixat té efectes desestimatoris de la sol·licitud.

**Article 17. Ampliacions**

La persona titular d’una autorització pot presentar una sol·licitud d’ampliació de la seva parada, sempre que l’estructura del mercat ho permeti, d’acord amb les condicions següents:

*a*) Únicament poden optar a l’ampliació els titulars del lloc de venda situats a la mateixa fila del que es trobi vacant.

*b*) S’ha de tenir en compte la varietat del producte respecte al mix comercial del mercat a fi de donar preferència per optar a l’ampliació dels llocs de venda.

*c*) Tenen preferència per optar a l’ampliació dels llocs de venda els de superfície més petita respecte als de superfície més gran.

*d*) Si les persones interessades en l’ampliació són titulars d’una autorització de venda per a llocs de la mateixa superfície, s’han de repartir els metres de la mateixa manera.

*e*) Satisfetes les peticions d’ampliació, s’han de reordenar els llocs de venda en cas que continuï havent-n’hi de vacants, i s’ha d’obrir un torn de sol·licituds per a canvis de lloc entre les parades existents al mercat.

En qualsevol cas, l’Ajuntament es reserva el dret de modificar per resolució de l’Alcaldia l’ordre establert en aquest article en funció de la tipologia, el nombre de parades ja existents i el producte que es pretén comercialitzar. Igualment pot modificar la ubicació de les parades d’aliments o productes que es venguin, atenent a la seva protecció.

**Article 18. Taxes municipals**

Les taxes que ha de cobrar l’Ajuntament en concepte d’autoritzacions, recollida de residus, ocupació de via pública o d’altres es regeixen per les ordenances fiscals vigents. En cas de no efectuar-se tots els pagaments, es perdran tots els drets adquirits com a venedors usuaris. Els rebuts es cobren pel sistema i en els terminis que determini l’Ajuntament.

**CAPÍTOL III. TRANSMISSIBILITAT I EXTINCIÓ DE L’AUTORITZACIÓ**

**Article 19. Transmissió de l’autorització**

Els titulars de l’autorització han d’exercir personalment l’activitat. No obstant això, poden transmetre l’autorització, amb la comunicació prèvia a l’Ajuntament, pel termini que resti de l’autorització o de la pròrroga, per la mateixa activitat per la qual es va concedir l’autorització inicial i amb els drets i deures de l’autorització, en els supòsits següents:

*a*) Per cessament voluntari dels titulars de l’activitat en tots els mercats (inclosa la jubilació), sempre que hagin transcorregut 5 anys des de l’obtenció. Els transmetents no poden tornar a optar a cap nova llicència en el mateix mercat durant un període de 5 anys en cas que es reincorporin a l’activitat professional de venda no sedentària[[3]](#footnote-4).

*b*) Per situacions sobrevingudes, no atribuïbles a la voluntat dels marxants, com ara casos d’incapacitat laboral, malaltia o situacions anàlogues, acreditades degudament.

*c*) Per mort dels titulars. En aquest supòsit, l’autorització es pot transmetre d’acord amb les disposicions testamentàries i successòries. El successor o successora haurà de comunicar a l’Ajuntament, en el termini de dos mesos, la mort de la persona titular, adjuntar una còpia autoritzada del títol successori pertinent i presentar una sol·licitud perquè se li transmeti l’autorització.

*d*) Cessió a favor d’un familiar fins a segon grau de consanguinitat i/o afinitat.

Quan puguin concórrer diversos interessats en la transmissió per causa de mort, la sol·licitud s’ha d’acompanyar amb un escrit en què consti la renúncia expressa del seu dret en favor de l’adquirent.

Els cessionaris han de complir les condicions necessàries per a l’exercici de l’activitat, en la qual va ser atorgada l’autorització inicial, tant en la durada com en l’activitat de venda autoritzada.

Els cessionaris, tant per actes entre vius com per actes per causa de mort, han d’adjuntar a la sol·licitud una declaració responsable respecte als requisits que estableix l’article 11 d’aquesta Ordenança i abonar les taxes municipals que es derivin per la tramitació del canvi de titularitat de l’autorització. En cap cas no s’autoritza la transmissió sense que els transmissors no estiguin al corrent de pagament de taxes i altres obligacions tributàries amb l’Ajuntament. L’Ajuntament pot denegar per resolució motivada la transmissió de la parada si els cessionaris incompleixen les condicions que regulen i/o condicionen la parada o l’activitat que s’hi ha de desenvolupar.

**Article 20. Extinció de l’autorització**

L’autorització municipal s’extingeix, sense dret a indemnització ni a compensacions de cap mena, en els supòsits següents:

1. Exhauriment del termini pel qual es va atorgar inicialment, llevat de pròrroga.

2. Renúncia expressa i escrita formulada per la persona titular.

3. A conseqüència d’una resolució ferma dictada en un procediment sancionador, motivat per la comissió d’infraccions degudament tipificades que comportin la revocació de l’autorització.

4. A conseqüència d’un procediment de revocació de l’autorització per incompliment de les condicions per a l’exercici de la venda no sedentària en mercats de marxants.

5. Per mort, incapacitat o dissolució de la persona jurídica, sense perjudici de la possibilitat de transmissió que preveu l’article 19.

6. Quan l’Ajuntament, per raons d’interès públic, acordi tancar el mercat o modificar-ne l’estructura.

**CAPÍTOL IV. L’EXERCICI DE VENDA**

**Article 21. L’exercici de venda**

Per poder exercir la venda és condició inexcusable haver obtingut prèviament l’autorització municipal corresponent.

L’Ajuntament ha de lliurar als titulars de les parades una identificació o distintiu en què consti la informació següent: el nom del mercat, el número de l’autorització, la ubicació de la parada i els metres, el nom de la persona titular (una fotografia en el cas que sigui una persona física), els productes concrets per a la qual és vàlida l’autorització i el dia de mercat.

Aquest distintiu s’ha d’exhibir de manera visible i permanent a la parada de venda. Els titulars de les parades han de realitzar la seva activitat comercial procurant evitar els riscos i accidents de tot tipus, així com preservant rutes d’entrada i sortida de vehicles d’emergència, en previsió de qualsevol eventualitat, tal com determina el pla d’evacuació i emergència del mercat.

**Article 22. Horaris de muntatge i desmuntatge de les parades**

A excepció de les parades de fruita i verdura, el muntatge s’ha de realitzar com a màxim dues hores abans de l’inici de la venda.

L’horari de funcionament del mercat és el següent:

– De [*hora* d’inici del muntatge] hores a [*hora* de finalització del muntatge] hores, muntatge de parades (les parades de fruita i verdura poden iniciar el muntatge a les [*hora d’inici del muntatge de les parades de fruita i verdura*] hores i iniciar la venda a partir de les [*hora d’inici de la venda de les parades de fruita i verdura*] hores).

– A partir de les [*hora d’inici de la venda*] hores i fins a les [*hora de finalització de la venda*] hores s’exerceix l’activitat de venda. En aquesta franja horària no es pot permetre l’entrada ni la sortida de vehicles, excepte els de la Policia Local i els serveis d’emergències.

– De [*hora d’inici del desmuntatge*] hores a [*hora de finalització del desmuntatge*] hores, desmuntatge de parades i neteja de l’espai ocupat.

– A partir de les [*hora en què han d’estar recollides les parades*] hores les parades han d’estar recollides i els paradistes han de deixar la via pública lliure per a la realització de les tasques de neteja viària prèvies a l’obertura de l’espai per al seu ús normal. Només en els horaris de muntatge i desmuntatge els vehicles dels comerciants poden tenir accés de càrrega i descàrrega, operacions que han de fer amb la màxima celeritat possible. La circulació de vehicles no autoritzats no està permesa des de les [*hora d’inici de la restricció de circulació de vehicles*] hores fins a les [*hora de finalització de la restricció de circulació de vehicles*] hores com a màxim.

**Article 23. Vehicles autoritzats**

Es prohibeix als comerciants aparcar els vehicles al costat de la parada. No obstant això, en el supòsit de realitzar la venda mitjançant un *camió botiga*, cal aportar, a més, l’autorització en què s’indiqui que es pot vendre directament a través del vehicle i la fitxa tècnica del vehicle.

**Article 24. Drets dels consumidors i usuaris**

L’activitat de venda no sedentària s’ha d’exercir amb ple respecte als drets dels consumidors i usuaris, d’acord amb la Llei 22/2010, de 20 de juliol, del Codi de consum de Catalunya o normativa que la substitueixi.

**CAPÍTOL V. TITULARS DE LES AUTORITZACIONS**

**Article 25. Titulars**

Tenen la consideració de titulars les persones que obtinguin l’autorització que expedeix l’Ajuntament.

Els titulars han d’exercir directament i personalment l’activitat comercial. També poden fer-ho en nom seu el cònjuge o parella de fet, acreditada per qualsevol mitjà, els seus parents dins del segon grau de consanguinitat o afinitat[[4]](#footnote-5) i els sogres, els gendres, les joves i els cunyats.

En cas que l’autorització s’atorgui a una persona jurídica, quan estigui integrada per més d’una persona física, és necessari justificar documentalment la relació jurídica existent entre la persona titular i la persona física que exerceixi l’activitat.

Ningú no pot acumular la titularitat de més d’una autorització. Els titulars han d’exercir la seva activitat de venda amb subjecció estricta a les condicions de l’autorització atorgada.

En cas de cooperativistes, només es pot atorgar l’autorització a nom del cooperativista que hagi d’exercir la venda.

**Article 26. Drets i obligacions**

A) Drets dels titulars

A.1) En relació amb l’Ajuntament:

1. Rebre la informació actualitzada de tots els aspectes que modifiquin o afectin la venda.

2. Obtenir autorització per tal de no assistir al mercat durant un període de 4 dies per qualsevol de les causes justificades que es descriuen a l’article 28, però sense quedar eximits del pagament de les taxes corresponents.

3. Sol·licitar el canvi de lloc i/o l’ampliació de la parada, d’acord amb el que estableix l’article 17 d’aquesta Ordenança.

4. Transmetre l’autorització en els casos que preveu l’article 19 d’aquesta Ordenança.

5. Nomenar representants i constituir entitats de representació.

6. Promoure i impulsar comercialment el mercat, així com adoptar mesures que tendeixin a l’increment de la qualitat i la competitivitat.

7. Trobar l’espai de venda net i lliure d’obstacles.

A.2) En l’exercici de l’activitat de venda:

1. Utilitzar el domini públic assignat per exercir la venda no sedentària.

2. Vendre directament a través del vehicle, com a substitut de la parada, si està adaptat a la venda i sempre amb l’autorització corresponent.

3. Elaborar els seus productes en la mateixa parada, en cas d’activitat artesana expressament autoritzada, d’acord amb la normativa sanitària vigent en el cas d’elaboració de productes d’alimentació.

B) Obligacions dels titulars

B.1) Respecte a l’Ajuntament i altres administracions públiques:

1. Complir les instruccions del personal autoritzat de l’Ajuntament.

2. Desenvolupar l’activitat dins l’horari i el calendari i amb la continuïtat que hagi acordat l’Ajuntament, sense interrupcions injustificades.

3. Facilitar l’accés a la parada i la informació requerida per la inspecció i òrgans competents de control.

4. Sotmetre’s a la comprovació dels instruments de pesada i mesura.

5. Satisfer les taxes i els tributs municipals que corresponguin en els terminis i de la manera que l’Ajuntament determini.

6. Estar al corrent del pagament d’impostos, disposar de la llicència fiscal, estar donats d’alta a la Seguretat Social, al corrent de les obligacions amb la Seguretat Social i al corrent en el pagament de l’assegurança de responsabilitat civil.

7. Exhibir en un lloc visible la targeta d’autorització o distintiu atorgat per l’Ajuntament.

8. Respectar i obeir les indicacions i recomanacions dictades pel personal municipal encarregat del control del mercat, la Policia Local i la resta de personal auxiliar o subaltern.

9. Comunicar a l’Ajuntament les absències previstes amb anterioritat, incloent-hi les vacances.

10. Tenir a disposició de l’autoritat corresponent les factures i comprovants de la seva mercaderia.

B.2) Obligacions respecte al domini públic que s’ocupa:

1. Col·laborar amb els serveis de neteja fent possible una major rapidesa en la recollida dels residus, que s’han de dipositar en els llocs assenyalats.

2. Netejar l’espai que hagi ocupat la parada un cop hagi finalitzat la seva activitat i dipositar les deixalles en els punts i contenidors que s’hagin instal·lat a aquest efecte, deixant completament neta la part ocupada en finalitzar cada jornada. Cal separar selectivament les diferents fraccions: paper i cartró, plàstics i orgànica.

3. Col·locar una protecció de material impermeable entre el terra i els elements de la instal·lació quan es venguin productes de qualsevol mena que puguin corroir, deteriorar, tacar o perjudicar de qualsevol altra manera el paviment o sòl públic.

4. Assumir els costos dels desperfectes que causi a la via pública, voreres, enllumenat, arbreda, jardineria i mobiliari urbà en general.

B.3) Obligacions en l’exercici de l’activitat:

1. Les persones físiques titulars de l’autorització estan obligades a exercir personalment l’activitat econòmica o a través del cònjuge o parella de fet, acreditada per qualsevol mitjà, els seus parents dins el segon grau de consanguinitat o afinitat, i assalariats, sempre que estiguin donats d’alta a la Seguretat Social en el règim que correspongui.

2. Mantenir les parades en un estat de conservació adequat.

3. Complir les condicions de seguretat i higiene general que estableixi la legislació vigent, així com la sectorial específica amb relació a les instal·lacions, equips i productes a la venda.

4. Vestir netament i acuradament i mantenir un tracte correcte amb els altres marxants, amb els funcionaris municipals i/o personal autoritzat per l’Ajuntament i amb el públic en general.

5. Exercir l’activitat de venda ininterrompudament durant els períodes de la concessió, amb la deguda correcció i d’acord amb l’horari del mercat.

6. Exhibir la mercaderia de taulell endins.

7. Els productes de venda no es poden exhibir sobre el terra o paviment i haan de situar-se a una alçària no inferior a 80 cm.

8. Els titulars de les parades que venguin roba o articles que els compradors s’han d’emprovar han d’habilitar a l’interior o darrere de cada parada els emprovadors necessaris, que han de ser tancats.

9. Respondre dels danys que es derivin de l’exercici de l’activitat.

10. Situar les balances de manera que els consumidors puguin veure perfectament el pes i el preu dels productes, i l’import de la compra.

11. Donar el pes i la mesura exactes. Aquestes operacions s’han d’efectuar sempre a la vista del públic.

12. Col·locar preus en tots els productes. El preu de venda al públic (PVP) s’ha d’indicar de forma inequívoca, fàcilment identificable i clarament llegible.

13. Indicar en el preu la quantitat total que els consumidors han de satisfer, amb impostos inclosos. Els descomptes s’han d’indicar amb claredat i de forma diferenciada.

14. Proporcionar tiquet de compra, factura o comprovant de venda a tothom.

15. Disposar de fulls oficials de queixa, reclamació i denúncia, i exhibir el rètol que anuncia al públic que se’n disposa.

16. Disposar de la senyalització i els cartells d’informació general de caràcter fix, així com dels documents d’oferta de serveis redactats almenys en català.

**Article 27. Vacances i dies d’absència**

Tots els titulars de llocs de venda poden disposar d’un període de fins a un mes en concepte de vacances, sempre que es comuniqui aquesta circumstància a l’òrgan competent.

Quan la persona titular de la parada no pugui portar a terme l’activitat per malaltia o per vacances, ha de notificar a l’Ajuntament aquesta circumstància, així com el nom de la persona que exercirà l’activitat.

Els titulars han de comunicar a l’Ajuntament, amb una antelació mínima d’1 mes, el període de vacances que preveuen gaudir. Si no manifesten res al respecte, s’entendrà que és el mes d’agost.

**Article 28. Absències justificades**

Es consideren absències justificades, sempre que estiguin degudament acreditades, les següents:

1. En cas de matrimoni, naixement de fill o filla o malaltia greu, mort de parents fins al segon grau de consanguinitat o trasllat de domicili habitual.

2. El temps indispensable per al compliment d’un deure inexcusable de caràcter públic i personal, que comprèn l’exercici del dret de vot.

3. L’avaria del vehicle en què es transporti la mercaderia, que dificulti el desenvolupament normal de l’activitat comercial.

4. Els dies que, per inclemències meteorològiques, l’ocupació del mercat sigui inferior al 50 % dels llocs de venda, sense quedar eximits del pagament de les taxes corresponents.

**CAPÍTOL VI. PERSONAL RESPONSABLE DEL MERCAT**

**Article 29. Vigilància, gestió i control durant la realització del mercat**

Correspon a l’Ajuntament exercir la vigilància i inspecció del mercat. Pot adoptar les mesures cautelars necessàries, incloses la immobilització i el decomís dels productes adulterats, deteriorats, falsificats o fraudulents que puguin suposar un risc per al consumidor.

Aquestes mesures són independents de les sancions que correspongui imposar.

En el cas d’infracció que pugui afectar la seguretat dels productes alimentaris posats a la venda, les autoritats encarregades del control han d’adoptar les mesures necessàries amb la finalitat de controlar-ne el risc per a la salut.

L’Ajuntament ha de designar el personal del mercat a qui correspon exercir-ne el control, situar els marxants als llocs de venda respectius, resoldre les incidències que puguin sorgir en la instal·lació i transcurs del mercat, i tot allò que afecti l’ordre, la disciplina i la neteja. Així mateix, aquest personal és l’encarregat de disposar les mesures necessàries per al bon funcionament del mercat i de donar compte dels fets i incidències a l’òrgan competent.

La vigilància de la zona del mercat correspon a la Policia Municipal, que pot actuar també en tasques de control, en col·laboració amb el personal del mercat.

Correspon a la inspecció sanitària municipal examinar les condicions sanitàries dels articles d’alimentació destinats a la venda i ordenar el decomís dels productes en condicions deficients.

Qualsevol altra inspecció, degudament acreditada, també pot efectuar controls sobre els àmbits de les seves competències sectorials, amb relació a l’activitat comercial dels marxants en el mercat.

**CAPÍTOL VII. RÈGIM SANCIONADOR**

**Article 30. Tipus d’infraccions**

Les infraccions comeses pels titulars dels llocs de venda es qualifiquen de lleus, greus i molt greus.

En qualsevol cas, es considera responsable de la infracció la persona titular de l’autorització, fins i tot en el cas que la infracció l’hagi comès qualsevol altra persona que es trobi en el seu lloc exercint la venda de manera ocasional.

Les infraccions prescriuen:

*a*) les lleus, al cap de sis mesos

*b*) les greus, al cap de dos anys

*c*) les molt greus, al cap de tres anys

A l’efecte de computar el termini de prescripció, aquest es considera iniciat a partir de la data de comissió de la infracció. En el cas d’infraccions continuades, es tindrà en compte la data de finalització de l’activitat il·lícita.

**Infraccions lleus**

Tenen la consideració d’infraccions lleus:

1. El comportament que produeixi molèsties al públic o a altres paradistes i el que sigui contrari a les normes de convivència dins el recinte del mercat.

2. El dipòsit incorrecte dels embolcalls i productes excedents de l’activitat.

3. L’incompliment dels horaris de descàrrega, venda i desmuntatge de les parades.

4. No tenir la documentació relativa a la parada a disposició dels agents de l’autoritat que la hi requereixin.

5. L’incompliment de qualsevol de les disposicions que conté l’Ordenança, que no tinguin el caràcter de greus o molt greus.

6. Realitzar operacions de pesada i mesura fora de la vista del públic.

7. No col·locar en un lloc visible o tenir en males condicions el carnet de venedor expedit per l’Ajuntament.

8. Estar malmeses les instal·lacions i elements materials del lloc de venda.

9. Provocar discussions, ofendre altres venedors, els visitants del mercat, el personal encarregat del mercat o qualsevol autoritat municipal.

10. Ocupar una plaça diferent de l’autoritzada sense el consentiment de l’Ajuntament.

11. Exercir l’activitat persones que no siguin el titular o suplent, excepte en els casos que preveu aquesta Ordenança.

12. No tenir a disposició del públic els fulls oficials de reclamació.

13. L’incompliment de les condicions de les parades i dels productes alimentaris que siguin tipificades com a infraccions lleus per la normativa de salut pública vigent.

14. L’incompliment dels aspectes relacionats amb el consum que siguin tipificats com a infraccions lleus per la normativa de consum vigent.

**Infraccions greus**

Tenen la consideració d’infraccions greus:

1. La reincidència d’infraccions lleus dins el període d’un any. La reincidència consisteix en la comissió en el termini d’un any de més d’una infracció quan així s’hagi declarat per resolució ferma.

2. La manca de neteja del lloc reservat i el seu entorn, mentre es realitza la venda i un cop finalitzat el mercat i retirades les instal·lacions.

3. La negativa o la resistència a subministrar dades o a facilitar la informació requerida pel personal autoritzat, amb vista al compliment de les funcions d’informació, investigació i inspecció en les matèries objecte d’aquesta Ordenança, com també el fet de subministrar informació inexacta.

4. Les discussions que produeixen escàndol dins el recinte del mercat.

5. La desobediència a les instruccions que discrecionalment i per al bon funcionament del mercat doni el personal autoritzat del mercat o els seus representants.

6. L’actuació expressa que provoqui danys a béns públics o privats.

7. La venda de productes no compresos en l’autorització corresponent.

8. Llençar brossa o deixalles de qualsevol mena fora dels espais habilitats.

9. Modificar la configuració, grandària i ocupació de les parades sense autorització del personal del mercat o sense ajustar-se a les condicions d’aquesta o exposant les mercaderies fora del lloc assignat, així com dificultar el pas de vianants a habitatges o locals.

10. No tenir a disposició del personal d’inspecció les factures i comprovants de compra dels productes que es posin a la venda.

11. Posar música o megafonia, a excepció de les parades específicament destinades a la venda d’articles musicals i sempre que en aquest cas el volum no molesti ni la resta de comerciants ni la ciutadania.

12. La connivència amb la venda il·legal.

13. Circular amb el vehicle fora de l’horari autoritzat.

14. La manca de les condicions higienicosanitàries dels llocs de venda, dels manipuladors, dels vehicles de transport d’aliments així com dels productes i aliments posats a disposició dels consumidors.

15. Defraudar o enganyar en la quantitat i qualitat dels gèneres venuts.

16. L’ocupació o el dipòsit de materials en els espais previstos com a passos laterals entre parades.

17. No dipositar el rebuig en bosses durant la jornada de venda o no llençar les diferents fraccions dels residus en els espais que l’Ajuntament hagi habilitat a aquest efecte.

18. Desplaçar o modificar el mobiliari urbà públic.

19. Malmetre les voreres, les instal·lacions d’enllumenat, l’arbrat, els jardins o qualsevol tipus d’element o mobiliari urbà de la via pública.

20. L’incompliment de les condicions de les parades i dels productes alimentaris que siguin tipificades com a infraccions greus per la normativa de salut pública vigent.

21. L’incompliment dels aspectes relacionats amb el consum que siguin tipificats com a infraccions greus per la normativa de consum vigent.

22. Manca de pagament de la taxa corresponent.

**Infraccions molt greus**

Tenen la consideració d’infraccions molt greus:

1. La reincidència d’infraccions greus dins el període d’un any. La reincidència consisteix en la comissió en el termini d’un any de més d’una infracció quan així s’hagi declarat per resolució ferma.

2. El fet de subministrar informació o documentació falsa. La falsedat en la declaració responsable pot ser motiu de pèrdua de l’autorització sense possibilitat d’indemnització, sense perjudici de les sancions que hi siguin aplicables.

3. Les baralles amb empentes o cops dins el recinte del mercat.

4. El sotsarrendament o cessió de part o de la totalitat de l’espai autoritzat.

5. Tenir treballant a la parada menors en edat d’escolaritat obligatòria.

6. La resistència, coacció o represàlia, o la temptativa de fer-ne, contra el personal autoritzat del mercat o els funcionaris facultats per a l’exercici de la funció d’investigació, vigilància o inspecció en les matèries objecte de l’Ordenança.

7. Reiteració en la manca de pagament de la taxa corresponent, ja sigui o no de forma continuada, en dues o més ocasions.

8. Pèrdua d’alguna de les condicions exigides per disposar de l’autorització.

9. Quan la parada es destini a la venda d’articles diferents d’aquells per als quals es va atorgar l’autorització.

10. L’absència injustificada del lloc reservat al mercat sense la deguda justificació i comunicació a l’Ajuntament per un temps de 3 dies seguits de mercat o 6 dies de manera alternada, en el període d’un any. S’exclou el període normal de vacances, que també ha de comunicar-se per escrit.

11. Les infraccions per frau, adulteració o engany.

12. No atendre les directrius del pla d’emergència en el cas que aquest s’activi.

13. Exercir l’activitat sense autorització municipal.

14. L’incompliment de les condicions de les parades i dels productes alimentaris que siguin tipificades com a infraccions molt greus per la normativa de salut pública vigent.

15. L’incompliment dels aspectes relacionats amb el consum que siguin tipificats com a infraccions molt greus per la normativa de consum vigent.

**Article 31. Sancions**

Les sancions que es poden imposar consisteixen en multes pecuniàries i en la suspensió o revocació absoluta de l’autorització.

. Infraccions lleus:

o Advertiment

o Multa fins a 750,00 €

. Infraccions greus:

o Suspensió de l’autorització d’1 a 6 mesos

o Multa de 751,00 € fins a 1.500,00 €

. Infraccions molt greus:

o Revocació de l’autorització

o Multa de 1.501,00 € fins a 3.000,00 €

Es poden imposar aquestes sancions sense perjudici d’altres mesures complementàries com:

– La intervenció dels productes exhibits, com a acció de cautela i prevenció de riscos per a la salut de les persones.

– El cessament immediat de l’activitat de venda no sedentària quan s’exerceixi sense disposar de l’autorització preceptiva.

**Article 32. Gradació de les sancions**

L’aplicació de la sanció es gradua tenint en compte les circumstàncies següents:

1. L’esmena dels defectes derivats de l’incompliment d’aquestes normes, sempre que d’aquest incompliment no s’hagin derivat perjudicis directes a tercers.

2. La reincidència quan no sigui determinant de la infracció.

3. El grau d’intencionalitat.

4. El nombre de consumidors i usuaris afectats.

5. La quantia del benefici il·lícit.

6. El volum de vendes.

7. La situació de predomini de l’infractor al mercat.

8. La gravetat dels efectes socioeconòmics.

9. El risc de dany a la salut i seguretat.

10. A l’efecte de la reincidència no computen els antecedents infractors cancel·lats.

**Article 33. Competència i règim sancionador**

Correspon a l’alcalde o alcaldessa o a l’òrgan municipal competent la competència per imposar les sancions que preveu aquesta Ordenança, prèvia tramitació de l’expedient sancionador corresponent, d’acord amb el que preveu la normativa vigent en matèria de potestat sancionadora.

Correspon a la Generalitat de Catalunya, mitjançant la direcció general competent en matèria de comerç, exercir les competències sancionadores en matèria de venda no sedentària, en els supòsits següents:

1. La venda practicada fora dels perímetres o indrets autoritzats o bé amb la transgressió dels dies i els horaris establerts per la normativa.

2. La venda practicada per qualsevol persona no autoritzada o per comerciants que incompleixen els requisits que estableixen la llei, els reglaments o les ordenances reguladores.

3. La venda practicada en llocs que no reuneixen les condicions que estableixen la normativa, els reglaments o les ordenances reguladores.

4. La venda practicada sense exhibir l’autorització corresponent de manera visible i permanent a la parada de venda.

5. L’incompliment dels requisits per a l’exercici de la venda en *vehicles tenda*.

L’alcalde o alcaldessa o òrgan municipal competent corresponent exerceix les competències sancionadores en matèria de salut pública i/o consum, d’acord amb el que preveu la normativa especifica, i, en qualsevol cas, en els supòsits següents:

1. No tenir a disposició del públic els fulls oficials de reclamació, queixa i denúncia i el rètol que anuncia que se’n disposa.

2. No exhibir els preus de venda al públic de les mercaderies.

3. No proporcionar tiquet de compra, factura o comprovant de venda a tothom.

4. L’incompliment dels requisits higienicosanitaris i de les obligacions o prohibicions d’altres normes sanitàries.

**DISPOSICIONS ADDICIONALS**

*Primera.* En tot el que no preveu aquesta Ordenança, s’han d’aplicar les normes de règim local, el text refós de la Llei, aprovat pel Decret legislatiu 1/1993, de 9 de març, sobre comerç interior, modificat per la Llei 7/2011, de 27 de juliol, de mesures fiscals i financeres, així com la Llei 33/2003, de 23 de novembre, de patrimoni de les administracions públiques, i el Decret 162/2015, de 14 de juliol, de venda no sedentària en mercats de marxants.

Igualment, és aplicable la legislació vigent en matèria de consum i salut pública.

*Segona.* Els preceptes d’aquesta Ordenança que per raons sistemàtiques reprodueixin aspectes de la legislació vigent i altres normes de desenvolupament, i els que incloguin remissions a preceptes seus, s’entendran automàticament modificats o substituïts en el moment en què es produeixi la modificació dels preceptes legals i reglamentaris de què dimanen.

**DISPOSICIONS TRANSITÒRIES**

*Primera.* Les autoritzacions per exercir la venda no sedentària atorgades abans de l’entrada en vigor del Decret legislatiu 3/2010, de 5 d’octubre, per a l’adequació de normes amb rang de llei a la Directiva 2006/123/CE del Parlament i del Consell, de 12 de desembre de 2006, relativa als serveis en el mercat interior, queden automàticament prorrogades per un període de quinze anys, a comptar des de l’entrada en vigor del Decret legislatiu esmentat, és a dir, fins al 6 d’octubre de 2025, i són prorrogables, de manera expressa, per períodes similars.

Aquestes autoritzacions són transmissibles, prèvia comunicació a l’Ajuntament, pel termini que quedi de la pròrroga en els supòsits que preveu l’article 19 d’aquesta Ordenança.

*Segona.* Les autoritzacions per exercir la venda no sedentària atorgades després de l’entrada en vigor del Decret legislatiu 3/2010, de 5 d’octubre, per a l’adequació de normes amb rang de llei a la Directiva 2006/123/CE del Parlament i del Consell, del 12 de desembre de 2006, relativa als serveis en el mercat interior, i abans de l’entrada en vigor de la Llei 7/2011, de 27 de juliol, s’entendran concedides per un període de quinze anys.

Aquestes autoritzacions són prorrogables, de manera expressa, per períodes similars i també transmissibles, prèvia comunicació a l’Ajuntament, pel termini que resti de la pròrroga en els supòsits previstos a l’article 19 d’aquesta Ordenança.

**DISPOSICIÓ DEROGATÒRIA**

*(Si s’escau)*

Queda derogada l’Ordenança d’activitats comercials a la via pública aprovada pel Ple de l’Ajuntament en sessió de data [*dia de/d’ mes de any*] i publicada al *Butlletí Oficial de la Província* el dia [*data de publicació*] del mateix any.

**DISPOSICIÓ FINAL**

Aquesta Ordenança entrarà en vigor un cop s’hagin realitzat els tràmits del procediment d’aprovació d’ordenances que estableixen els articles 49 i 70.2 de la Llei 7/1985, de 2 d’abril, reguladora de les bases de règim local, i els articles 65 i 66 del Decret 179/1995, de 13 de juny, pel qual s’aprova el Reglament d’obres, activitats i serveis dels ens locals.

1. Quant a aquests registres públics, els més significatius són: el Registre Mercantil, d’àmbit estatal, quan es tracta de societats anònimes (SA) o societats de responsabilitat limitada (SL); el Registre d’Entitats Jurídiques, d’àmbit català (Departament de Justícia), quan es tracta de societats civils (SCP), i, finalment, el Registre de Cooperatives, també d’àmbit català (Departament d’Empresa i Coneixement), quan es tracta de societats cooperatives (SCCL). [↑](#footnote-ref-2)
2. Articles 103 a 109 del Reglament de la Llei orgànica 4/2009, sobre drets i llibertats dels estrangers a Espanya i la seva integració social, després de ser reformada per la Llei orgànica 2/2009. Aquest Reglament ha estat aprovat pel Reial decret 557/2011, de 20 d’abril. [↑](#footnote-ref-3)
3. Segons l’article 7.2, apartat *a*, del Decret 162/2015, de 14 de juliol, de venda no sedentària en mercats de marxants. L’Ajuntament pot introduir criteris de preferència a favor dels participants del darrer concurs de concurrència competitiva que hagin quedat sense plaça i compleixin els requisits i les condicions establertes per accedir a la plaça que es transmet. [↑](#footnote-ref-4)
4. Els graus de parentiu indicats inclouen: *a*) Quan el vincle familiar és de consanguinitat: el primer grau, a progenitors i fills; el segon grau, a avis, nets i germans. *b*) Quan el vincle familiar és d’afinitat: el primer grau, a assalariats, sempre que estiguin donats d’alta a la Seguretat Social en el règim que correspongui. [↑](#footnote-ref-5)